Stortvloed kritiek oor ‘kaalkop’-voorblad vir kankerDie You-voorblad wat tot die herrie gelei het Liebenberg verskyn ‘kaalkop’ op You se uitgawe van 23 Oktober. Die tydskrif het hom veral op sosiale media ŉ stortvloed kritiek op die hals gehaal, aangesien die bekendes se hare nie regtig afgeskeer is nie maar slegs digitaal verwyder is. Op You se Facebook-blad is daar ŉ stortvloed van negatiewe kommentaar. “Walglik dat julle so ŉ vals artikel publiseer oor iets wat so werklik is in baie mense se lewens. Dit maak baie mense eintlik baie seer,” het een van die lesers, Nicola Blackman Conradie, geskryf. “As ŉ 28-jarige wat vier maande gelede met borskanker gediagnoseer is, moet ek erken dat die voorblad van 23 Oktober baie aanstootlik was,” skryf Melissa Willemse, nóg ŉ leser. “Afgesien van die feit dat ek een van my borste verloor het, was die feit dat ek my hare verloor het vir my een van die mees traumatiese stadiums van die siekte. Dit is nie maklik om alles wat jou vroulik maak te verloor nie en nou gaan die tydskrif en maak ŉ bespotting van alle oorlewendes. Dit sou ŉ beter indruk gemaak het om mense te gebruik wat regtig die siekte oorleef het of bekendes wat regtig hulle hare afgeskeer het.” Liebenberg het intussen op Instagram by ŉ ‘kaalkop’-foto van haarself geskryf dat sy haar ouma aan kanker verloor en dat haar pa die siekte oorwin het. Haar oupa ondergaan tans behandeling vir kanker. “Ek ken en verstaan die vernietigende gevolge van kanker. Ek is ŉ groot meisie en ek kan kritiek hanteer, maar ek kan dit nie vat dat daar valse beskuldigings gemaak word dat my hart nie in die regte plek is nie,” het sy gesê. Oktober is borskankerbewusmakingsmaand.